CELEX: 32004D0803(01)
Language: hu
Date: 2004-11-25 00:00:00
Title: A Tanács 2004/803/KKBP határozata (2004. november 25.) az Európai Unió boszniai és hercegovinai katonai műveletének megkezdéséről

27.11.2004   
            
            
               HU
            
            
               Az Európai Unió Hivatalos Lapja
            
            
               L 353/21
            
         
      A TANÁCS 2004/803/KKBP HATÁROZATA
   
   (2004. november 25.)
   az Európai Unió boszniai és hercegovinai katonai műveletének megkezdéséről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre, és különösen annak 17. cikkére,
   tekintettel az Európai Unió boszniai és hercegovinai katonai műveletéről szóló, 2004. július 12-i 2004/570/KKBP tanácsi együttes fellépésére (1), és különösen annak 5. cikkére,
   mivel:
   
               (1)
            
            
               Az Egyesült Nemzetek Szervezetének Biztonsági Tanácsa 2004. július 9-én egyhangúlag elfogadta az 1551. (2004) számú határozatot, amelyben üdvözölte az Európai Unió azon szándékát, hogy 2004 decemberében megkezdődik az egy katonai elemet is tartalmazó EU misszió Boszniában és Hercegovinában, az ír külügyminiszter és az Európai Unió Tanácsa elnökének a Biztonsági Tanács elnökségéhez címzett, 2004. június 29-i levelében foglaltaknak megfelelően. Az Egyesült Nemzetek Szervezetének Biztonsági Tanácsa továbbá úgy határozott, hogy jelenleg a békemegállapodás 1-A. melléklete B. függelékében található, a fegyveres erők jogállásáról szóló megállapodások ideiglenesen alkalmazandók a javasolt EU misszióra és annak fegyveres erőire, azok boszniai és hercegovinai telepítésétől kezdődően, megelőlegezve a megállapodások feleinek egyetértését e tekintetben.
            
         
               (2)
            
            
               2004. november 22-én az Egyesült Nemzetek Biztonsági Tanácsa egyhangúlag elfogadta az 1575. (2004.) számú határozatot, amely többek között felhatalmazza a tagállamokat, hogy az EU-n keresztül vagy az EU-val együttműködésben az SFOR jogutódjaként hozzanak létre egy kezdeti 12 hónapos tervezett időtartamra egységes parancsnoklás és irányítás alatt álló többnemzetiségű stabilizációs haderőt (EUFOR), amely a békemegállapodás 1-A. és 2. mellékletének végrehajtásával összefüggő feladatait a NATO jelenlét főhadiszállással együttműködésben fogja végezni, a NATO és az EU között egyeztetett szabályoknak megfelelően, amint azt a Biztonsági Tanács tudomására hozták, amelyekben elismerik, hogy a békemegállapodás katonai vonatkozásainak értelmében a béke stabilizációjában az EUFOR fogja betölteni a fő szerepet, és elismerve, hogy a békemegállapodást és a vonatkozó korábbi határozatok rendelkezéseit mind az EUFOR-ra, mind a NATO jelenlétre, valamint mind az EUFOR-ral, mind a NATO jelenléttel kapcsolatban úgy kell alkalmazni, amint azt az SFOR-ral kapcsolatban alkalmazták, és következésképp az IFOR-ra és/vagy a SFOR-ra, NATO-ra és az Észak-atlanti Tanácsra vonatkozó, a békemegállapodásban és a vonatkozó határozatokban szereplő utalásokat — különösen a 1-A. mellékletben és függelékeiben szereplőket — úgy kell értelmezni, hogy azok értelemszerűen a NATO jelenlétre, az EUFOR-ra, az Európai Unióra, és az Európai Unió Politikai és Biztonsági Bizottságára és Tanácsára vonatkoznak.
            
         
               (3)
            
            
               Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 6. cikkének megfelelően Dánia nem vesz részt az Európai Unió védelmi vonatkozású határozatainak és tevékenységeinek kidolgozásában és végrehajtásában. Dánia nem vesz részt a művelet finanszírozásában.
            
         
               (4)
            
            
               Az Európai Tanács 2002. december 12–13-i koppenhágai ülésén nyilatkozatot fogadott el, amelyben kijelentette, hogy a „Berlin plusz” rendelkezései és azok végrehajtása kizárólag azokra az EU-tagállamokra fog vonatkozni, amelyek vagy NATO-tagállamok is, vagy a „Partnerség a Békéért” részes felei, és amelyek ennek megfelelően a NATO-val kétoldalú biztonsági megállapodást kötöttek,
            
         A KÖVETKEZŐKÉPPEN HATÁROZOTT:
   1. cikk
   Az EU boszniai és hercegovinai ALTHEA katonai művelete 2004. december 2-án kezdődik.
   2. cikk
   Az EU műveleti parancsnoka azonnali hatállyal felhatalmazást kap, hogy kiadja a mozgósítási parancsot (ACTORD) annak érdekében, hogy a fegyveres erők telepítését elvégezzék a műveleti területre történő megérkezésüket követő hatalom-átruházás előtt, és 2004. december 2-án megkezdjék a misszió végrehajtását.
   3. cikk
   A 2004/570/KKBP együttes fellépés 17. cikkének sérelme nélkül, ez a határozat mindaddig hatályban marad, amíg a Tanács nem határoz az EU boszniai és hercegovinai katonai műveletének befejezéséről.
   4. cikk
   Ez a határozat elfogadásának napján lép hatályba.
   5. cikk
   Ezt a határozatot az Európai Unió Hivatalos Lapjában ki kell hirdetni.
   
      Kelt Brüsszelben, 2004. november 25-én.
      
         
            a Tanács részéről
         
         
            az elnök
         
         L. J. BRINKHORST
         
      
   
   
      (1)  HL L 252., 2004.7.28., 10. o.